Nikad zapravo nisam shvatio zašto nije uhvaćen Karađić
Jacques Klein: Pripadnici SFOR-a su mi stalno govorili da nisu imali odredjen mandat, odnosno da im niko nikada nije rekao: vi ćete loc
Borba protiv ozbiljnih zločina u post-konfliktnim društvima, naslov je knjige koja je jučer prezentirana u Američkom institutu za mir. Između ostalih koautor ove knjige je Jacques Paul Klein, bivši šef UN-ovih operacija u Hrvatskoj, BiH i Liberiji. U razgovoru sa Amrom Alirejsović, gospodin Klein komentira situaciju u BiH. Nekadašnji zamjenik visokog predstavnika u BiH, Jacques Klein, vjeruje da je sada vrijeme da se OHR zatvori i da Bosna krene vlastitim putem u vlastitu budućnost ka evropskim integracijama, jer je, kako kaže, medjunarodna zajednica ne može vječno voditi za ruku. KLEIN: Vjerovatno je vrijeme za to. Jer s vremenom se razvije ovisnost. Čak i kada sam ja dole bio, uvijek sam govorio: kada ćemo narodu BiH dozvoliti da određuju svoju budućnost? Da budem potpuno iskren—mnogi koji su došli u BiH da pomognu su bili kvalitetni ljudi, profesionalne diplomate, ljudi sa stvarnim sposobnostima, ali smo također imali i mnoge druge koji nisu znali šta rade. Često sam zbog toga sažaljevao stanovnike zemlje, jer sam dolazio u kontakt upravo s takvim ljudima koji nisu imali pojma o istoriji regiona. Mrzim da koristim poređenje s malim djetetom, ali kada imate dijete koje hoda, i priča, dajte mu šansu da se osamostali, jer ga ne možete zauvijek voditi za ruku. VOA: Jacques Klein se nada da će stvari krenuti mnogo boljim i pozitivnijim tokom s integracijom BiH i cijelog regiona u evropske institucije. Po pitanju ratnih zločina i poziva da Međuanrodni krivični sud preuzme slučajeve koji se ne nađu pred haškim tribunalom prije nego se on zatvori, gospodin Klein kaže: KLEIN: Moram vam reći, veoma sam oštar po pitanju ratnih zločinaca. Moj ujak je bio u nacističkom koncentracionom logoru, te nisam nimalo suosjećajan prema ratnim zločincima. Svako snosi odgovornost kada ubije nekoga. Ono što želim reći je: sve dok zaista ne kaznite krivca, ne oslobađate od grijeha nedužnog. Veoma mi je teško shvatiti da postoje ljudi koji štite takve krivce i koji ih još uvijek vide kao nacionalne heroje, kada dobro znaju šta su oni počinili. Mislim da je najteža stvar, a to sam naučio u vojsci, dovesti pred sud nekog iz vlastitih redova - izvesti, na primjer, jednog od svojih vojnika koji je silovao, opljačkao, ukrao. Ali vaš je posao da to uradite, i ako to ne uradite, to je kao da oslobodite virus koji na kraju zahvati čitav vaš sistem, i disciplinu i moral. Tada se osjećaj časti kojeg možda imate počne raspadati. U tom kontekstu, teško je za bilo koji narod da kaže: u retrospektivi to što su neki od tih ljudi počinili je užasno pogrešno u kontekstu evropske istorije. Ali oni se moraju privesti pravdi, ljudi moraju vidjeti da postoji kazna za ono što je učinjeno. Nikad zapravo nisam shvatio zašto nije uhvaćen Karađić - pripadnici SFOR-a su mi stalno govorili da nisu imali odredjen mandat, odnosno da im niko nikada nije rekao: vi ćete locirati, pronaći i uhapsiti tog i tog. I to je dilema. Užasnut sam da ih ljudi još uvijek štite i kriju. Sve dok ne završite tu sekvencu, nećete imati zaokruženu situaciju. Ipak se nadam da će pravda na kraju biti zadovoljena, kaže Jacques Klein.